Սա ոչ թե հանդարտ պատմող, այլ սևեռուն բացահայտող արձակ է: Անսովոր կենտրոնացումով ու հետևողականությամբ արձակագիրն ուզում է բացել առարկայի բուն միջուկը, բռնել կերպարների ու նրանց հարաբերությունների թաքնված խորքը: Այդ արձակը լի է սևեռուն զննումներով, ստույգ բնութագրերով, նուրբ դիտողություններով, թանձր, բայց նաև խառն, երբեմն էլ մանվածապատ պատկերումներով: Այստեղից էլ` դժվար ընթերցում: Թեթև ընթերցանության սիրահարը հազիվ թե հրապուրվի այս գրքով, ինչպես առհասարակ վերլուծական արձակի թեկուզ և հանճարեղ նմուշներով: